b'\n_START_ARTICLE_\nJo\xc5\xbeica Smet\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini sodnega uslu\xc5\xbebenca Antona in gospodinje Jo\xc5\xbeefe Smet rojene Kranjc. O\xc4\x8de je bil slu\xc5\xbebeno preme\xc5\xa1\xc4\x8den v razne kraje na Primorskem, v Se\xc5\xbeano, kjer je obiskovala ljudsko \xc5\xa1olo, v \xc4\x8cervinjan (sedaj ital. Cervignano del Friuli), kjer je obiskovala srednjo dekli\xc5\xa1ko strokovno \xc5\xa1olo in nazadnje v Gorico, kjer se je dru\xc5\xbeina ustalila._NEWLINE_V Gorici se je najprej zaposlila kot uradnica, po vojni pa je bila tajnica v odvetni\xc5\xa1ki pisarni dr. Josipa Grudna, nato pa vse do upokojitve pri Zvezi slovenskih kulturnih dru\xc5\xa1tev. Na Zvezi je poleg slu\xc5\xbebenih zadol\xc5\xbeitev opravljala delo knji\xc5\xbeni\xc4\x8darke, skrbela za \xc5\xa1irjenje in razna\xc5\xa1anje otro\xc5\xa1kih in dru\xc5\xbeinskih revij ter pomagala pri Dija\xc5\xa1ki matici. Ve\xc4\x8d let je bila v upravnem odboru Planinskega dru\xc5\xa1tva Gorica, v letih 1970\xe2\x88\x921977 tudi njegova predsednica. Bila je med pobudniki in glavni organizator sre\xc4\x8danja zamejskih planinskih dru\xc5\xa1tev. Za njeno aktivnost jo je Planinska zveza Slovenije odlikovala z zlatim \xc4\x8dastnim znakom.'